钦定古今图书集成/明伦汇编/官常典/第538卷 > 何福
## 钦定古今图书集成/明伦汇编/官常典/第538卷 > 何福

按《明外史》本传：“福，凤阳人。洪武初，累战功为金吾后
卫指挥同知。从傅友德征云南有功，来献捷，擢都督
佥事。从蓝玉出塞，至捕鱼儿海，俘获万计。二十二年，
江阴侯吴高部降胡南征，抵沅江而叛。由思州出荆
州，道渭河，欲遁沙漠。福与都督聂纬追击，及诸鄜延，
尽歼之。移兵讨平都匀蛮，俘斩万计。二十四年，拜平”
羌将军，讨越州叛蛮阿资，破降之。择地立栅处其众，
置宁越堡而还。遂平九名、九姓诸蛮兵。都督茅鼎会
兵徇五开，未行，而毕节、啰啰诸蛮叛，大掠屯堡，杀吏
士。福令毕节诸卫严兵，而檄都督陶文等从鼎直𢭏
其巢，擒叛酋，僇之。分兵捕诸蛮，建堡设戍，乃趋五开。
请因兵力讨奢香，不许。三十年会顾成平水西蛮，拜
征卤左将军，副西平侯，讨平缅叛酋刀干孟。跻高黎、
共山，直𢭏南甸，破擒其酋刀名孟。回军击景罕寨不
下，西平侯以大军至，干孟惧，乞降。已而西平侯卒，干
孟竟不降。复拜福征卤将军，县军往讨，擒干孟以归，
降其众七万。遂分兵徇诸山寨，克孟别，降蒲蛮，歼哈
喇老姚，破枯阿莽，抚要甸，乃班师。百蛮悉定，拓地讫
于洱海，福功为多。建文元年还京师，进都督同知，练
兵德州。进左都督。与盛庸、平安会兵御燕师。战淮南
北，不利，奔还。成祖即位，以福宿将知兵，推诚用之。聘
其甥女，徐为赵王妃。寻命仍佩征卤将军印，充总兵
官，镇宁夏，节制山、陕、河南诸军。福至镇，宣布德意，招
徕远人。塞外诸部降者相踵，边陲无事，因请屯田积
谷、定赏罚，为经久计。帝嘉之，数降诏褒慰。永乐四年
备灵州，寻移镇甘肃。福驭军严，下多不便者。帝间使
使戒福善自卫，毋为小人所中。福请出京师宿将将
降人。帝报曰：“尔久总蕃汉，恐势重致谗耳。尔老将，朕
推诚倚任，毋顾虑。”于是福议出兵遮贺兰山，诇寇情。
又请“以布市马，选其良者别为群，马大蕃息，永昌苑
牧马自此始。”遂遣都指挥刘广等出塞邀击亦集乃。
时本雅失里纠阿鲁台入寇。已而为瓦剌所败，走胪
胊河，欲收诸部溃卒窥河西。诏福严兵待。而迤北王
子、国公、司徒而下大酋以十数，率所部驻亦集乃，乞
内附。福以闻。帝令庶子杨荣往佐福抚之，其众悉降。
帝嘉福功，命荣即军中封福为宁远侯，禄千石。八年，
帝北征，召福从出塞。初，帝以福有才略，宠任逾诸将，
有请辄听。福亦善引嫌，有事未尝专决。帝以此益重
福。比为通侯，志寖骄，军中数违节度。群臣有言其罪
者，帝犹曲意容之，福怏怏有怨言。师还，都御史陈瑛
劾福。福惧，自缢死，爵除，而赵王妃亦寻废。